Illum, il-Kummissjoni Ewropea u r-Rappreżentant Għoli stabbilew il-prijoritajiet u t-triq' il quddiem fir-rigward tad-Drittijiet tal-bniedem u d-demokrazija, l-adottar ta' Komunikazzjoni Konġunta u l-Pjan ta' Azzjoni tal-UE dwar id-Drittijiet tal-Bniedem u d-Demokrazija għall-2020–2024. Barra minn hekk, huma ressqu proposta konġunta lill-Kunsill biex jaġixxi b'votazzjoni b'maġġoranza kwalifikata fir-rigward ta' kwistjonijiet li jaqgħu taħt il-Pjan ta' Azzjoni, li tirrifletti l-importanza strateġika tal-Pjan ta' Azzjoni. Din għandha l-għan li trawwem teħid ta' deċiżjonijiet aktar rapidu u aktar effiċjenti dwar kwistjonijiet relatati mad-drittijiet tal-bniedem u d-demokrazija. Il-ġeopolitika dejjem tinbidel, it-tranżizzjoni għall-era diġitali, id-degradazzjoni ambjentali u t-tibdil fil-klima huma ta' sfida kbira, iżda huma wkoll opportunitajiet biex titrawwem trasformazzjoni pożittiva lejn soċjetajiet aktar demokratiċi u aktar inklussivi. Il-proposta tal-lum tistabbilixxi passi biex l-UE u l-Istati Membri jħaddnu realtajiet ġodda u jaġixxu flimkien f'konformità mal-valuri fundaturi tal-UE. Ir-Rappreżentant Għoli/il-Viċi President Josep Borrell qal: “Is-sitwazzjonijiet ta' kriżi bħal dik li qiegħdin ngħixu f'dan il-mument bil-pandemija tal-Coronavirus, huma ta' sfidi partikolari għall-eżerċizzju effettiv u l-protezzjoni tad-drittijiet tal-bniedem u qed ikunu ta' prova għat-tħaddim tad-demokraziji tagħna. Din hija opportunità għall-Ewropa biex tiddefendi l-valuri u l-interessi tagħha. Għandna bżonn il-kuraġġ u l-ambizzjoni li nindirizzaw dawn l-isfidi flimkien. Illum, nipproponu pjan ambizzjuż biex niddefendu d-drittijiet tal-bniedem u d-demokrazija madwar id-dinja, billi nużaw ir-riżorsi kollha tagħna aktar malajr u b'mod aktar effiċjenti”. Filwaqt li jibni fuq kisbiet li saru minn Pjanijiet ta' Azzjoni preċedenti, il-Pjan ta' Azzjoni l-ġdid jidentifika l-prijoritajiet u l-azzjonijiet ewlenin għall-ħames snin li ġejjin u jimpenja ruħu li jiżgura li l-UE jkollha rwol akbar fil-promozzjoni u d-difiża tad-drittijiet tal-bniedem u d-demokrazija matul l-azzjoni esterna tagħha. Il-Pjan ta' Azzjoni għandu ħames linji ta' azzjoni: Dawn il-ħames linji ta' azzjoni ser iservu bħala bażi għal miżuri operattivi li għandhom jiġu implimentati fil-livell tal-pajjiż, fil-livell reġjonali u fuq livell multilaterali, filwaqt li jitqiesu ċ-ċirkostanzi u l-ispeċifiċitajiet lokali. Sabiex twettaq dan, l-UE se tagħmel użu mill-firxa wiesgħa ta' politiki u għodod għad-dispożizzjoni tagħha sabiex tippromwovi u tiddefendi d-drittijiet tal-bniedem, id-demokrazija u l-istat tad-dritt. Azzjoni aktar malajr Il-komunikazzjoni u l-Pjan ta' Azzjoni l-ġdid dwar id-Drittijiet tal-Bniedem u d-Demokrazija huma akkumpanjati minn proposta konġunta lill-Kunsill li tirrifletti l-importanza strateġika tal-Pjan ta' Azzjoni u li għandu l-għan li jrawwem teħid ta' deċiżjonijiet aktar rapidu u effiċjenti. Jekk ikun hemm qbil dwar dan, il-Kunsill Ewropew — b'mod unanimu — jadotta l-Pjan ta' Azzjoni għad-Drittijiet tal-Bniedem u d-Demokrazija bħala politika ta' interess strateġiku tal-UE. Dan ikun ifisser li fil-futur, il-Kunsill jista' jaġixxi b'maġġoranza kwalifikata dwar kwistjonijiet li jaqgħu taħt il-Pjan ta' Azzjoni l-ġdid. Dan ikun pass ‘il quddiem lejn UE aktar strateġika u assertiva. Il-passi li jmiss Il-Komunikazzjoni Konġunta, il-Pjan ta' Azzjoni tal-UE dwar id-Drittijiet tal-Bniedem u d-Demokrazija (2020–2024) u l-Proposta Konġunta li takkumpanjaha se jingħaddew lill-Kunsill u lill-Parlament Ewropew. Se jkun f'idejn il-Kunsill li jieħu l-passi li jmiss fl-adozzjoni tal-Pjan ta' Azzjoni tal-UE, inkluż billi jipproponi lill-Kunsill Ewropew li jadottah bħala politika tal-UE ta' interess strateġiku. Sfond Filwaqt li saru passi kbar 'il quddiem, iridu jiġu indirizzati r-reżistenza għall-universalità u l-indiviżibbiltà tad-drittijiet tal-bniedem kif ukoll ir-rigress tad-demokrazija. Barra minn hekk, teknoloġiji ġodda jinsabu fuq quddiem nett, u jippreżentaw kemm opportunitajiet kif ukoll theddidiet. Pereżempju, it-teknoloġiji diġitali jistgħu javvanzaw id-drittijiet tal-bniedem u d-demokratizzazzjoni iżda l-użu ħażin tat-teknoloġiji ġodda jġorr ir-riskju ta' aktar kontroll, monitoraġġ u repressjoni. Sfidi ambjentali globali jħallu wkoll impatt fuq il-protezzjoni tad-drittijiet tal-bniedem. L-UE affermat mill-ġdid li hija tiddefendi bil-qawwa d-drittijiet tal-bniedem u d-demokrazija. Fl-2012, l-UE adottat il-Qafas Strateġiku dwar id-Drittijiet tal-Bniedem u d-Demokrazija immirat biex jistabbilixxi l-prinċipji, l-objettivi u prijoritajiet li kollha huma mfassla biex itejbu l-effikaċja u l-konsistenza tal-politika tal-UE f'dawn l-oqsma. Biex dan il-qafas jiġi implimentat, l-UE adottat żewġ Pjanijiet ta' Azzjoni, fl-2012 u l-2015. Sa mill-adozzjoni tal-qafas strateġiku tal-UE dwar id-drittijiet tal-bniedem u d-demokrazija fl-2012, l-ewwel żewġ pjanijiet ta' azzjoni tal-UE dwar id-drittijiet tal-bniedem u d-demokrazija (2012-2014 u 2015-2019), il-ħatra tal-ewwel Rappreżentant Speċjali tal-UE għad-Drittijiet tal-Bniedem (RSUE) fl-2012 u l-konklużjonijiet tal-Kunsill tal-2019 dwar id-demokrazija, l-UE saret aktar koordinata, attiva, viżibbli u effikaċi fl-involviment tagħha f'pajjiżi terzi kif ukoll magħhom, u b'impenn aktar prominenti fil-livell multilaterali. Għal aktar informazzjoni Mistoqsijiet u tweġibiet Komunikazzjoni Konġunta Pjan ta' Azzjoni tal-UE dwar id-Drittijiet tal-Bniedem u d-Demokrazija 2020-2024 Pjan ta' Azzjoni tal-UE 2020-2024 Proposta Konġunta għal rakkomandazzjoni tal-Kunsill lill-Kunsill Ewropew Anness Proposta Konġunta għal rakkomandazzjoni tal-Kunsill lill-Kunsill Ewropew